Så simpelt kunne Teslas biler lokkes til at køre for hurtigt

Der er tydeligvis gået sport i at udfordre Teslas autopilotsystem. Autopiloten fungerer rigtig godt under de rette omstændigheder – allerede for halvandet år siden. Men på trods af den avancerede teknologi kan autopiloten være let at narre, viser en gruppe forskere hos virksomheden McAfee.

Forskerne har kigget nærmere på, hvordan autopilotens kamerasystem håndterer forskellige situationer langs vejene. Helt specifikt har de testet kamerasystemet fra firmaet Mobileye, som blev brugt i Tesla Model S og Model X indtil 2016 – det er altså ikke dækkende for aktuelle modeller, der har et andet kamerasystem.

Kamerasystemet kan læse hastighedsskiltene langs vejen og justere bilens fart derefter. På det amerikanske skilt ”Speed limit 35” kunne forskerne via et strategisk placeret stykke tape få systemet til at tro, at der stod 85 i stedet for 35 – en hastighedsforøgelse fra cirka 55 km/t til voldsomme 135 km/t. Se billedet til højre.

Tesla har overfor McAfee bekræftet, at systemet kan ”narres” på denne måde, men har ingen planer om en opdatering til at rette fejlen.

Ifølge McAfee-forskerne beviser forsøgene, at vi endnu ikke kan stole helt på den avancerede teknologi i autopiloterne – og det kan de da have helt ret i. Autopiloten er trods alt kun et hjælpeværktøj – ikke et autonomt kørende system.

Sidste år lykkedes det kinesiske forskere at snyde en Tesla Model S til at skifte vejbane – ligeledes ved hjælp af klistermærker.

I sommeren 2018 tog iNPUTs Torben Vognsen ud på vejene med en Tesla for at tjekke, hvor langt autopiloten var kommet. Se videoen fra turen her:

Så simpelt kunne Teslas biler lokkes til at køre for hurtigt