Tesla beder ansatte teste fuldt selvkørende system

Den helt selvkørende bil er meget tæt på. Så tæt på, faktisk, at Tesla nu beder sine medarbejdere om at betateste systemet og give firmaet feedback. Ideen er simpel: Hvis medarbejderen kører 3-400 timer med autopiloten slået til, får de lov at få den – og den kommer ellers til at koste over 60.000 kr. at tilkøbe.

Klar til niveau 5

Der findes flere grader af selvkørende teknologi. Fra niveau 0, der slet ikke har nogen funktionalitet i forhold til at hjælpe føreren til niveau 5, der er 100% selvkørende. I teorien er der ingen grund til, at en niveau 5 bil overhovedet har rat og pedaler, og flere producenter overvejer da også fremtidige designs helt uden. Det er dog ikke tilfældet med Tesla – endnu. Ikke desto mindre tyder den forestående betatest på, at den amerikanske bilproducent er meget tæt på at være klar med en niveau 5 software, som vil gøre både nye og mange eksisterende Teslaer 100% selvkørende.

Skal købe en bil først

En lille hage ved at lade medarbejdere teste bilerne er, at de skal være ejere af en Tesla eller købe en ny bil. Og Tesla giver ikke medarbejder-rabat, så rabatten vil så bestå i, at de vil kunne teste den nye Autopilot feature. Efterfølgende kan de vælge at beholde den kvit og frit – eller få opgraderet interiøret i bilen til luksus-udgaven. Det bliver interessant at se, hvor mange vælger hvilken mulighed.

Der er endnu ikke nyt om, hvad tidshorisonten er for, at almindelige brugere kan få mulighed for at installere niveau 5 software, men Elon Musk har sagt at mange af de mest avancerede features vil være at finde i den nye Version 9, der er på vej til at blive rullet ud.

Se også vores video test af Autopilot features her.

Tesla beder ansatte teste fuldt selvkørende system