Teslas Autopilot får hårde tæsk af forbrugerorganisation

Elon Musks vision om en fuldstændig selvkørende Tesla inden årets udgang har fået et ordentligt skud for boven. Teslas opdaterede autopilot-funktion, Navigate on Autopilot, får en gedigen omgang høvl i en anmeldelse af den amerikanske forbrugerorganisation Consumer Reports. De skriver blandt andet, at systemet er ”mindre kompetent end en menneskelig chauffør”, at systemet tager ”dårlige beslutninger” og skaber ”potentielle sikkerhedsrisici”.

Tesla sendte opdateringen af Navigate on Autopilot ud i sidste måned og den store nyhed var muligheden for automatisk at skifte vejbane. Funktionen er tilgængelig for Teslaejere, der har kastet penge efter Enhanced Autopilot-udvidelsen eller (den åbenbart ikke helt ærlige) Full Self-Driving Capabiliy-pakke.

I anmeldelsen – der kan læses her – skriver Consumer Reports blandt andet denne svada:

”I praksis fandt vi at Navigate on Autopilot haltede langt bagefter en menneskelig chaufførs evner: Funktionen trak ind foran biler uden at give plads nok og har endda overhalet biler på måder, der bryder færdselsloven. Som følge heraf måtte chaufføren ofte forhindre, at systemet træffede dårlige beslutninger”.

– Systemets rolle bør være at hjælpe føreren, men måden teknologien er implementeret på giver den modsatte effekt. Den er utrolig nærsynet. Den ser ikke ud til at reagere på bremselys eller biler der blinker af, den kan ikke forudse hvad andre billister vil gøre og som følge heraf skal du selv konstant være et skridt foran, tilføjer Jake Fisher fra Consumer Reports.

For knapt et år siden testede iNPUTs Torben Vognsen også Teslas autopilot og advarede mod at lade bilen køre selv. Du kan se anmeldelsen her:

Teslas Autopilot får hårde tæsk af forbrugerorganisation